KOMISSION ASETUS (EU) 2019/89,

annettu 18 päivänä tammikuuta 2019,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse bromadiolonin, etofenproksin, paklobutratsolin ja penkonatsolin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan,

sekä katsoo seuraavaa:

(1) Etofenproksin ja paklobutratsolin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Penkonatsolin jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa. Asetuksessa (EY) N:o 396/2005 ei ole asetettu jäämien enimmäismääriä bromadiolonille, ja koska tätä tehoainetta ei ole sisällytetty kyseisen asetuksen liitteeseen IV, sovelletaan kyseisen asetuksen 18 artiklan 1 kohdan b alakohdassa säädettyä oletusarvoa 0,01 mg/kg.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon (2) bromadiolonin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan mukaisesti, luettuna yhdessä sen 12 artiklan 1 kohdan kanssa. Kaikki bromadiolonia sisältävien kasvinsuojeluaineiden voimassa olevat luvat on rajoitettu ainoastaan jyrsijöiden torjunta-aineena käyttöä varten, eikä näitä kasvinsuojeluaineita ole tarkoitettu suoraan käytettäväksi syötäväksi tarkoitettuihin viljelykasveihin. Sen vuoksi on aiheellista vahvistaa jäämien enimmäismäärät määritysrajan oletusarvon tasolle. Nämä oletusarvot olisi vahvistettava asetuksen (EY) N:o 396/2005 liitteessä V kyseisen asetuksen 18 artiklan 1 kohdan b alakohdan mukaisesti.

(3) Elintarviketurvallisuusviranomainen antoi perustellun lausunnon (3) etofenproksin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan mukaisesti, luettuna yhdessä sen 12 artiklan 1 kohdan kanssa. Elintarviketurvallisuusviranomainen suositteli jäämien enimmäismäärien alentamista kastanjoiden, hasselpähkinöiden, omenoiden, päärynöiden, aprikoosien, kirsikoiden, luumujen, viinirypäleiden, mansikoiden, karhunvatukoiden, vadelmien (punaiset ja keltaiset), mustikoiden, herukoiden (puna-, musta- ja valkoherukat), karviaisten (vihreät, punaiset ja keltaiset), viikunoiden, kakien/persimonien/sharonien, granaattiomenoiden, perunoiden, valkosipulin, sipulien, tomaattien, paprikoiden, munakoisojen, brysselinkaalien, keräkaalien, silpimättömien tarhapapujen, silvittyjen tarhapapujen, lupiinien / lupiinin papujen (kuiva), viljojen, sokerijuurikkaiden, sikojen (lihas, maksa ja munuaiset), nautojen (lihas, maksa ja munuaiset), lampaiden (lihas, maksa ja munuaiset), vuohien (lihas, maksa ja munuaiset), hevoseläinten (lihas, maksa ja munuaiset), muiden tuotantoeläinten (lihas, maksa ja munuaiset) ja maidon (lampaanmaito ja vuohenmaito) osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se katsoi, että eräitä tietoja ei ollut saatavilla greippejä, appelsiineja, sitruunoita, limettejä, mandariineja, persikoita, kiivejä (vihreät, punaiset ja keltaiset), meloneja, kurpitsoja, vesimeloneja, vuonankaalia, salaatteja, leveälehtisiä siloendiivejä, krasseja, ituja ja versoja, sinappikaalia/rucolaa, pinaatteja, juurikkaita/ruotimangoldeja, kirveliä, ruohosipulia, yrttiselleriä, persiljaa, salviaa, rosmariinia, timjamia, basilikaa ja syötäviä kukkia, laakerinlehtiä, rakuunaa, tuoreita linssejä, kuivattuja tarhapapuja, rapsinsiemeniä, sikojen, nautojen, lampaiden, vuohien ja hevoseläinten rasvakudosta, siipikarjaa (lihas, rasvakudos ja maksa), maitoa (lehmän-, lampaan-, vuohen- ja hevosenmaito) ja linnunmunia koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(4) Elintarviketurvallisuusviranomainen antoi perustellun lausunnon (4) paklobutratsolin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan mukaisesti, luettuna yhdessä sen 12 artiklan 1 kohdan kanssa. Elintarviketurvallisuusviranomainen ehdotti paklobutratsolia koskevan jäämän määritelmän muuttamista (isomeerien summa). Se suositteli jäämien enimmäismäärien alentamista omenoiden, päärynöiden, kvittenien, mispeleiden, japaninmispeleiden/lokvattien/nisperoiden, aprikoosien, persikoiden, luumujen, viinirypäleiden, syötäviksi tarkoitettujen oliivien, pellavansiementen, seesaminsiementen, rapsinsiementen, sinapinsiementen, kurkkuyrtinsiementen, ruistankionsiementen, hampunsiementen, öljyoliivien, nautojen (lihas, rasvakudos, maksa ja munuaiset) ja hevoseläinten (lihas, rasvakudos, maksa ja munuaiset) osalta. Kyseisiä tuotteita koskevat jäämien enimmäismäärät olisi vahvistettava asetuksen (EY) N:o 396/2005 liitteessä II voimassa olevalle tasolle tai elintarviketurvallisuusviranomaisen määrittämälle tasolle.

(5) Elintarviketurvallisuusviranomainen antoi perustellun lausunnon penkonatsolin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä sen 12 artiklan 1 kohdan mukaisesti (5). Elintarviketurvallisuusviranomainen ehdotti penkonatsolia koskevan jäämän määritelmän muuttamista (isomeerien summa). Se suositteli jäämien enimmäismäärien alentamista manteleiden, hasselpähkinöiden, saksanpähkinöiden, omenoiden, päärynöiden, kvittenien, mispeleiden, japaninmispeleiden, aprikoosien, mansikoiden, herukoiden (mustat, punaiset ja valkoiset), kurkkujen, coctailkurkkujen (cornichon), kesäkurpitsoiden, herneiden (silpimättömät ja silvityt), latva-artisokkien, humaloiden, nautojen (lihas, rasvakudos, maksa ja munuaiset), hevoseläinten (lihas, rasvakudos, maksa ja munuaiset), siipikarjan (lihas, rasvakudos, maksa ja munuaiset), maidon ja linnunmunien osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se katsoi, että eräitä tietoja ei ollut saatavilla kirsikoita, persikoita, luumuja, viinirypäleitä, karhunvatukoita, vadelmia (punaiset ja keltaiset), karviaisia (vihreät, punaiset ja keltaiset), paprikoita, munakoisoja, meloneita, kurpitsoja ja vesimeloneita koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(6) Niiden tuotteiden osalta, joissa kyseisen kasvinsuojeluaineen käyttö ei ole sallittua ja joiden osalta ei ole olemassa tuonnissa sallittavia enimmäismääriä tai jäämien Codex-enimmäismääriä (CXL-arvoja), jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(7) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(8) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(9) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(10) Sen vuoksi asetusta (EY) N:o 396/2005 olisi muutettava.

(11) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(12) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(13) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla Kaikissa tuotteissa ja niiden pinnalla käytettävien tehoaineiden etofenproksi, paklobutratsoli ja penkonatsoli osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu unionissa tai tuotu unioniin ennen 13 päivää elokuuta 2019.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 13 päivästä elokuuta 2019.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä tammikuuta 2019. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Review of the existing maximum residue levels for bromadiolone according to Article 12 of Regulation (EC) No 396/2005. EFSA Journal 2017;15(5):4835.

(3) Euroopan elintarviketurvallisuusviranomainen; Review of the existing maximum residue levels for etofenprox according to Article 12 of Regulation (EC) No 396/2005. EFSA Journal 2017;15(8):4964.

(4) Euroopan elintarviketurvallisuusviranomainen; Review of the existing maximum residue levels for paclobutrazol according to Article 12 of Regulation (EC) No 396/2005. EFSA Journal 2017;15(8):4974.

(5) Euroopan elintarviketurvallisuusviranomainen; Review of the existing maximum residue levels for penconazole according to Article 12 of Regulation (EC) No 396/2005. EFSA Journal 2017;15(6):4853.